**Jegyzőkönyv**

**Készült:** Zalaszentgrót Város Önkormányzata Képviselő-testületének 2016. július 28-án

 800 órai kezdettel tartott rendkívüli, nyilvános üléséről

**Helye:** Városháza, Deák Ferenc terem

 Zalaszentgrót, Dózsa Gy. u. 1.

**Jelen vannak:**

Baracskai József polgármester

Balogh Gábor alpolgármester

Beke László alpolgármester

Gelencsér István képviselő

Takács Tibor képviselő

Vári Mária képviselő

Veress János képviselő

Dr. Simon Beáta jegyző

Dr. Gondos István jogi szakreferens

Halászné Dukai Ágota műszaki osztályvezető

**Igazoltan távol marad:**

 Dr. Tihanyi Ottó képviselő

 Kovács László képviselő

**Jegyzőkönyvvezető:** Saska Zsuzsanna

**Baracskai József:** Nagy tisztelettel köszöntöm a megjelenteket. Megállapítom, hogy a képviselő-testület 9 tagjából 6 tag jelen van, így a testület határozatképes. Dr. Tihanyi Ottó és Kovács László előzetesen jelezte távollétét, Takács Tibor képviselő később érkezik.

Kérem, aki egyetért a napirendi pontok tárgyalásával, szavazzon.

A képviselő-testület 6 igen szavazattal elfogadta a napirendi javaslatot.

**Napirendi javaslat:**

1. Vis maior pályázat benyújtásának módosítása
2. Egyebek
3. Kérdések, interpellációk

*Megérkezett Takács Tibor képviselő*

**1. sz. napirendi pont**

**Vis maior pályázat benyújtásának módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az előző testületi ülésen megszavaztuk, hogy pályázatot nyújtunk be vis maior támogatás igénylésére a Zalaszentgrót-Zalakoppány városrészben lévő partfal helyreállítására, mely a jelentős mennyiségű csapadék hatására megcsúszott, a partfal feletti út pedig megsüllyedt. A káresemény forrásösszetétele 30 % saját forrásból és 70 % vis maior támogatási igényből áll. Most viszont lehetőségünk nyílt arra, hogy 90 %-os támogatási intenzitás mellett 10 %-os önerővel pályázzunk, ez több mint 4 millió forintos megtakarítást jelentene a költségvetésben. A Műszaki Osztállyal és Jegyző Asszonnyal egyeztetve a pályázat beadása mellett döntöttünk. Hivatkozunk a probléma állandóan visszatérő jellegére, a partfal veszélye folyamatosan fennáll és az idei költségvetésünkben nincs elegendő fedezet a helyreállítására. Az önerőt az önkormányzat 2017. évi költségvetésének terhére biztosítjuk.

**Beke László**: Nem biztos, hogy ez a 22 millió forint mind rendelkezésünkre fog állni, lehetséges, hogy csak bizonyos hányadát kapjunk meg. A 4 millió forintos megtakarítás jól hangzik. De ha ezen múlik, hogy Zalakoppányban minél több meg tudjon valósulni, akkor térjünk vissza rá, amint megvan a vis maior támogatás megítéléséről szóló döntés és egészítsük ki, hogy teljesen rendben legyen.

**Baracskai József**: Azt javaslom, előbb adjuk be és nyerjük meg a pályázatot, azt követően térjünk vissza rá.

**Veress János**: Egyrészt nagyon sürgető a probléma, másrészt más településeken is volt hasonló helyzet, amelyek sorra adják be a vis maior pályázatokat. Ha jól tudom, a Zala megyei keret 150 millió forint. Minél hamarabb be kellene adnunk a pályázatot annak érdekében, hogy nyerjünk. A partfal alatt lévő árok, amely a közútkezelő tulajdonában van, évek óta nem volt kitisztítva, tulajdonképpen emiatt van a probléma. Ugyanis az árok feltelik vízzel, nem tud elfolyni a víz, ettől pedig elnehezedik a partfal. Kérem a Műszaki Osztályt, vegye fel ez ügyben a közútkezelővel a kapcsolatot, Zalakoppányban is időszerű lenne egy ároktisztítás.

**Baracskai József:** Több szakértői vélemény is rendelkezésünkre áll a partfallal kapcsolatban, és lakossági véleményeket is hallhatunk. Az árkolással kapcsolatban felhívnám a részönkormányzat vezetők figyelmét, hogy nekik is célszerű lenne lobbizni a közútkezelőnél, ahogy Zalaudvarnok esetében is történt. Kéthetente írunk leveleket ez ügyben a közútkezelőnek. Természetesen a hivatal is megteszi a szükséges jelzést a közútkezelő felé, de minél több helyről érkezik hozzájuk jelzés, annál nagyobb az esélye az eredményességnek.

Amennyiben nincs több kérdés és észrevétel, kérem, szavazzunk.

Kérem, aki egyetért a vis maior pályázat benyújtásával, szavazzon.

A képviselő-testület 7 igen szavazattal az alábbi határozatot hozta:

**78/2016. (VII.28.) számú képviselő-testületi határozat:**

Zalaszentgrót Város Képviselő-testülete úgy dönt, hogy pályázatot nyújt be vis maior támogatás igénylésére Zalaszentgrót-Zalakoppány városrészben, a Koppányi úton lévő (4803/4 hrsz) partfal helyreállítására, mely a jelentős mennyiségű csapadék hatására megcsúszott, a partfal feletti út pedig megsüllyedt.

A helyreállítást a Zalaegerszegen, 2016. július 7-én kelt szakértői nyilatkozat alapján szükséges elvégezni.

**A káresemény forrásösszetétele:**

|  |  |  |
| --- | --- | --- |
| **Megnevezés** | **2017. év** | **%** |
| Saját forrás (biztosítási összeg nélkül) | **2.282.190,-**Ft | **10%** |
| Biztosító kártérítése | 0,-Ft | **0** |
| Egyéb forrás  | 0,-Ft | **0** |
| **Vis maior támogatási igény** | **20.539.710,-Ft** | **90%** |
| Források összesen | 22.821.900,-Ft | **100%** |

A károk helyreállításának (költségvetés alapján) tervezett összköltsége 22.821.900,- Ft, melynek fedezetét az önkormányzat részben tudja biztosítani.

A testület nyilatkozik arról, hogy a káreseménnyel érintett vagyonelem a tulajdonát képezi.

A bekövetkezett káreseménnyel kapcsolatban az Önkormányzat biztosítással nem rendelkezik, a káreseményre biztosítási összeget nem igényelt.

Vállalja a károsodott ingatlannak a költséghatékonyság és a megvalósíthatóság szempontjaira tekintettel történő helyreállítását.

A Képviselő-testület a saját forrás összegét Zalaszentgrót Város Önkormányzatának 2017. évi költségvetése terhére biztosítja.

A Képviselő-testület felhatalmazza a polgármestert a Vis maior pályázat Belügyminisztériumhoz történő benyújtására, a szükséges nyilatkozatok megtételére és a szerződések aláírására.

Határidő: 2016. azonnal

Felelős: Baracskai József polgármester

**Egyebek**

**Baracskai József:** Az esőzésekkel kapcsolatban végigjártam az összes részönkormányzatot. Zalaudvarnokon megtörtént az árkolás, nagy probléma nem keletkezett, az árkok megteltek vízzel. Kisszentgróton a Szabadság utcában az árok tele volt vízzel, a lakosok véleménye szerint nincs nagy probléma az árkolási programnak köszönhetően.

**Gelencsér István**: A Nadas-patak partja a Nadas hídig ki van tisztítva, viszont onnan a Zala folyó felé már nem, az ott lévő kertek egy része víz alatt van.

### Baracskai József: Ez a központosítás egyik hátulütője, megszűntek a vízitársulatok és minden átkerült a [Nyugat-dunántúli Vízügyi Igazgatóság](http://www.nyuduvizig.hu/)hoz, egyedül a Malom árok az önkormányzaté. A közmunkaprogram keretében nagyon sok pataktisztítást elvégeztek, a Nadas pataknál viszont nem fejezték be a tisztítást. Levelet kell írni a [Nyugat-dunántúli Vízügyi Igazgatóság](http://www.nyuduvizig.hu/)nak és abban javasolni, hogy tartsunk egy bejárást. A huszonyai utak, melyeket felújítottunk, viszonylag stabilan maradtak. Tüskeszentpéterben az árkok tele voltak, de nem okozott akkora problémát az esőzés, mint előzőleg. Aranyodon a Domb utca 11. házszámtól a 15. házszámig befolyt az udvarra a víz.

**Dr. Simon Beáta**: Nagyon lankás a terület és nincs vízelvezető árok.

**Baracskai József**: Meg fogjuk vizsgálni a helyzetet. Kiscsáfordon a szokásos problémaként merült fel, hogy az úton folyik a víz, azt kiárkoltatjuk, azt követően föltelik iszappal, így folyamatos karbantartást igényel. Nagyon sajnálom, hogy Kovács László képviselő nem vesz részt az üléseken, így a csáfordi problémákról nem tudunk beszélni, nem tudjuk a problémákat megoldani, holott már heti szinten kint vagyok Csáfordon. Az egyik ház előtt elhelyeztek két sóderkupacot, mely megakadályozza az esővíz elfolyását. Már többször kértük, hogy szállítsák el a sódert de, azóta sem történt meg. Zalakoppányban a partfalon kívül nincs nagy probléma.

**Veress János**: Köveket helyeztek el egy ingatlan szélén, hogy megakadályozzák a csapadékvíz beszivárgását, de ezeket egyes lakosok rendszeresen elhordják, így az ingatlanra bejut a víz, amely repedést okozott a ház falán.

**Baracskai József**: Emberi tényezőkkel is számolni kell, sőt a legtöbb ilyen káresemény emberi mulasztás miatt történik. A városközpontban az esőzés folytán felgyülemlett csapadék a Május 1. utcában jelentett problémát, ahonnan az Ifjúság utca felé folyik a csapadékvíz, erre vonatkozóan vannak terveink. A Sport utcában és a Széchenyi utcában esőzés idején folyamatosan áll a víz, de pár órán belül elszivárog. Az Uniferro Kft. előtti parkoló vízben áll.

**Gelencsér István:** Évekkel ezelőtt az Uniferro Kft. tartotta rendben a parkolót, mivel a cég és a dolgozók tartották ott a gépjárműveiket. Beszéljünk az új tulajdonossal ez ügyben!

**Baracskai József**: Tudtommal ott két víznyelő is van.

**Halászné Dukai Ágota:** Igen, ezek a zárt csapadékelvezető rendszerre vannak rácsatlakozva. Az Uniferro mellett egy árkot kellene kiépíteni, ahová kivezetnénk a vizet, és onnan folyna tovább. A szakértő szerint ugyanis az ottani csapadékelvezető csatorna olyan mértékben el van tömődve, hogy azt nem tudják átmosatni.

**Baracskai József**: A Batthyány utcán a Katalin lakótelep előtt is gondok vannak a zárt csapadékelvezető rendszerrel. Ha folyamatosan karba vannak tartva a vízelvezető árkok és a híd alatt ki van tisztítva, nem jelentkeznek nagy problémák a csapadékvíz elvezetés terén.

**Takács Tibor:** Mióta 2014-ben megalakult a Zalaudvarnoki Részönkormányzat, azóta folyamatosan levelezünk a közútkezelővel. A munkatársaik már több alkalommal tartottak helyszínbejárást a részönkormányzat területén. Mostanra értük el, hogy elvégezzék az ároktisztítást. Ugyanis a közútkezelő is forráshiánnyal küzd. Közölnünk kellett a lakossággal, hogy amennyiben nem pucolják ki az átereszeiket, a közútkezelő fel fogja szedni. Ugyanis mind az önkormányzatnak, mind pedig a közútkezelőnek kizárólag a vízelvezetés biztosítása a kötelezettsége. Ahogy az önkormányzati rendeletünk elő is írja, a bejárás biztosítása a telektulajdonos feladata. Jelezni fogom a közútkezelő felé, hogy a Zalaudvarnokot és Zalaszentgrótot összekötő úttest alsóbb szakaszain 10 cm-es víz állt az esőzést követően, mert csak a patakig végezték el az árkolást. A Városmajor utca és a Kisszentgróti utca kereszteződésében szintén áll a víz, már át is bukott a víz az árok szintjén.

**Baracskai József**: Az elmúlt években sokat tett az önkormányzat a város csapadékvíz elvezetésének optimalizálása érdekében, mint például Kisszentgróton a Szabadság utcában, valamint Tüskeszentpéterben is.

**Veress János:** Zalaudvarnok szerencsésebb helyzetben van, ugyanis ott a főutcán lévő lakóingatlanok mintegy 95 %-a lakott, Zalakoppányban azonban a lakóingatlanok legalább egyharmada lakatlanul áll. Így hiába értesítjük levélben az ingatlantulajdonosokat, hogy tartsák tisztán az árkaikat, a távol élő örökösöket nehéz rábírni e kötelezettségük teljesítésére.

**Baracskai József**: Javaslom, hogy a részönkormányzat vezetőkkel menjünk ki a részönkormányzatokba és nézzük meg az elhanyagolt területeket.

További hozzászólás hiányában Baracskai József polgármester az ülést 820 órakor bezárta.

Kmf:

Baracskai József Dr. Simon Beáta

 polgármester jegyző